Annette Vilhelmsen (SF), 2014-06-04:
Tusind tak for muligheden for, at vi kan diskutere friskolerne her i salen; det hilser jeg altid meget velkommen.
Jeg vil også sige, at det næsten er symptomatisk, at jeg i hvert fald ikke når den afskedsreception for formanden for Dansk Friskoleforening, Ebbe Lilliendal, som der er i dag, bl.a. fordi vi står her og diskuterer friskoler.
Men tak for indsatsen, Ebbe.
Du skal vide, at den ikke stopper, selv når du stopper.
Jeg har selv været med til at udvikle certificeringskonceptet til tilsynsførende i de frie skoler.
Det indførte vi faktisk den 1. august 2010, og det har betydet en generel opstramning – nogle vil ovenikøbet sige, at det har været for meget – og derfor er Ahmed Akkaris oplevelser i friskolen længe siden.
Så jeg synes, det er nødvendigt at slå fast, at det, vi skal tale om, er, hvordan det er i virkeligheden.
Der er ikke nogen her i Folketingssalen – det antager jeg – som synes, at vi skal have skoler, som hylder intolerance eller religiøs indoktrinering.
Det skal ikke finde sted i nogen skoler, og det skal det ikke af hensyn til de børn, der går i skolerne, og det kunne jeg egentlig også godt tænke mig at vi fik debatten drejet hen imod.
Børn har behov for beskyttelse, de har rettigheder, og det skal de kunne imødese, uanset om det er i friskolen eller i folkeskolen.
Selvfølgelig skal friskolerne leve op til undervisningskravene, det siger sig selv – der er jo også skoler, der er lukket, fordi de ikke har gjort det – og der bliver også set på de faglige niveauer.
De skal stå mål med dem; det skal de også, hvad angår det faglige niveau, det er også en del af tilsynet, og det er det selvfølgelig også i forhold til demokratisering osv.
Der var faktisk en undersøgelse for nogle år siden, hvor vi var nogle, der var meget kritiske over for, at en forholdsvis uvildig undersøgelse alligevel betød, at der var forholdsvis mange af de muslimske friskoler, der fik et skærpet tilsyn og besøg.
Så den del af det er sådan set også i orden.
Når Dansk Folkeparti og Liberal Alliance yderligere spørger om ministerens og regeringens syn på muslimske friskoler, og om man vil ændre på loven, så bliver jeg simpelt hen nødt til at spørge: Ønsker Liberal Alliance som et superliberalt parti virkelig at have parallellovgivning herhjemme, med ekstra opstramninger og mindre til de frie skoler?
Og ønsker Dansk Folkeparti at bruge de muslimske friskoler som afsæt for en skræmmekampagne i forhold til det kæmpestore arbejde, som forældrene, som bestyrelserne, som de frie skoler løfter herhjemme?
Det er lige før, jeg vil sige, at det her sådan for mig bliver udgangspunktet for min grundlovstale i morgen, fordi vi jo i grundloven har en beskyttelse af frihedsrettighederne, nemlig § 76, som betyder, at vi i Danmark ikke har skolepligt, men at vi har undervisningspligt; det er en grundlovssikret ret, og den vil jeg meget gerne værne om.
For SF er sagen sådan set ganske klar: Vi mener, at der skal føres tilsyn med friskolerne – det skal der af hensyn til børnene.
Vi vil ikke på nogen måde anfægte retten til at oprette og drive muslimske friskoler, og vi vil heller ikke anfægte retten til at oprette og drive kristne, jødiske, politiske eller ureligiøse skoler, frie eller private.
For SF er den danske friskoletradition værd at bevare.
Det er ikke en tradition, der fortjener at blive ødelagt på baggrund af enkeltsager, som ligger 10 år tilbage, hvorefter der har været en skærpet opmærksomhed på hele certificeringen af de tilsynsførende.
Så udgangspunktet for os er barnet, det er barnets beskyttelse, det er barnets muligheder for at klare sig i et demokrati.
Med hensyn til en høring vil jeg igen sige, at det kunne være en idé at holde en høring, hvor vi tager fat i den lovgivning, der blev indført for 4 år siden.
Hvad er vores erfaringer med det, hvordan foregår tilsynet, hvordan har hele certificeringen været, og er der noget, man skal ind at se på der?
Det kunne måske være en meget god anledning til at prøve at se på det, men jeg er ikke med til at lave en høring, som specifikt handler om de muslimske friskoler.
Jeg synes, det er paralleltænkning i forhold til vores friskolelov, og den kan jeg simpelt hen ikke støtte.